Resterne af en endnu ukendt type hval er drevet i land ved Agger.

Endnu en gang er en af havets store kæmper skyllet op på land. Denne gang er det resterne af en hval, der er fundet ved høfde 89 i Agger. Det skriver Limfjord Update. Hvalen er begyndt at gå i opløsning, blandt andet mangler dyrets hoved, og derfor konkluderes det, ifølge avisen, at den har været død i længere tid. Avisen oplyser desuden, at Naturstyrelsen i Thy og Naturhistorisk Museum i Aarhus er orienteret om fundet.